
Kreenholmi – 26. Juuli – Uusküla – Oru kvartali maa-ala detailplaneeringu kehtestamine 
1. Asjaolud ja menetluse käik

Detailplaneeringu algatamise ettepaneku on esitanud Narva LV Arhitektuuri- ja Linnaplaneerimise Amet ning planeering algatati 09.12.2005.a. Narva Linnavolikogu otsusega nr 159/46. 
Detailplaneeringu koostamise eesmärgiks on planeeritava maa-ala liikluskorralduse (parkimise ja Kreenholmi – 26.Juuli – Uusküla – Oru kvartali liikluskorralduse, uue sissesõidutee rajamine Uusküla tänava ja Kreenholmi viadukti ühendamisega) lahendamine, krundipiiride täpsustamine ja muutmine ning  heakorrastuse ja haljastuse lahendamine. Planeeritava ala pindala on ca 25,15 ha. 

Planeeringu vastuvõtmine toimus 11.09.2008.a. Narva Linnavolikogu otsuse nr 275 alusel. Avaliku väljapaneku perioodil 06. – 12.10.2008.a. esitati kolm kirjalikku arvamusavaldust/protesti, millest kaks võeti arvesse planeeringu korrigeerimisel peale väljapanekut ning kolmanda arvamusavalduse ettepanek oli planeeringusse juba sisse viidud. Viidi sisse KÜ Kreenholmi 44 soov üle viia parkla Kreenholmi 44 krundist detailplaneeringu positsiooni 31 krundile (13.10.2008 kiri nr 1853) ning KÜ Kreenholmi 38 soov üle viia parkla Kreenholmi 35 krundist positsiooni 35 krundile (23.10.2008). OÜ Elektroservis`i 15.10.2008 kirjas nr 1871/1-12 esitatud ettepanekud olid planeeringu koostamisel juba varem arvesse võetud ning planeeringu lahenduses esitatud. Peale detailplaneeringu lahenduste korrigeerimist rohkem avalikke väljapanekuid ja arutelusid ei korraldatud. Arhitektuuri- ja Linnaplaneerimise Amet teeb ettepaneku detailplaneeringu kehtestamiseks. 
Planeering ei too kaasa kehtiva Narva linna üldplaneeringu muutmist.

2. Õiguslikud alused

Kohaliku omavalitsuse korralduse seaduse § 22 lõike 1 punkti 33 ja Narva Linna ehitusmääruse §13 lõike 2  kohaselt on detailplaneeringu kehtestamine volikogu pädevus ning kehtestatakse vastavalt Planeerimisseaduse § 24 lõikele 3 ja  § 25 lõikele 4.

3. Narva Linnavolikogu otsus
3.1
     Kehtestada Kreenholmi – 26. Juuli – Uusküla – Oru kvartali maa-ala detailplaneering.

3.2 Avalikustada detailplaneeringu kehtestamine kohalikes ja maakondlikes massiteabevahendites.
4. Rakendussätted

4.1  Otsus jõustub teatavakstegemisest.

4.2 Otsust on õigus vaidlustada Tartu Halduskohtu Jõhvi kohtumajas 30 
päeva jooksul alates jõustumisest.

